As daar n Volk op hierdie aarde is wat trots op sy vroue kan wees, dan is dit die Boervolk. Reeds sedert die eerste beroeringe van die Boervolk se ontstaan, is die Boervrou aan die grootste uitdagings blootgestel. Die sukses van die Groot Trek kan grootliks aan die feit toegeskryf word dat dit die enigste besetting van n nuwe landstreek is wat in gesinsverband plaasgevind het. By alle ander soortgelyke besettings was dit die fortuinsoekers, die misdadigers en die vlugtelinge voor die gereg wat voor getrek het.
Hoe is dit moontlik dat so n skoon, fyn wese so onaantasbaar sterk teen die vyand kan staan? Waar kom die moed en uithou tot by die onoorwinlikheid vandaan? Dit kom uit die Bybel, wat die Boervrou in die wakis gepak het, en elke [oggend en] aand vir haar man aangegee het vir Boekevat. Dit kom uit die vaste geloof dat die God van Bloedrivier die God van die Boervolk is en dat Hy n plan met Sy kinders het. Deur die geskiedenis heen was die Boervrou die vaste anker wat die Volk op die reguit pad van Geloof gehou het; soms met sagte vermaninge en soms met staalharde verset.